钦定古今图书集成/明伦汇编/闺媛典/第342卷 > 孟媪
## 钦定古今图书集成/明伦汇编/闺媛典/第342卷 > 孟媪

按：干𦠆子彭城刘颇常为子婿。《进士王胜话》：三原县
南董店之东壁，有孟媪，年百馀岁而卒。店人悉曰：“张
大夫店。”先是贞元末，颇自渭北入城，止于是店，见有
一媪，年只可六十许，衣黄袖大裘乌帻，跨门而坐。左
卫李胄曹名士广，亦止店中。其媪问广何官，广具答
之。其媪曰：“此四卫耳，大好官。”广即问媪何以言之，媪
曰：“吾年二十六，嫁张察为妻。察为人多力，善射骑。郭
汾阳总朔方，察为汾阳所任，常在汾阳左右。吾貌酷
似察，察卒，汾阳伤之。吾遂假衣丈夫衣冠，投名为察
弟，请事汾阳。汾阳大喜，令替阙。如此又寡居一十五
年。自汾阳之薨，吾已年七十二，军中累奏兼御史大
夫，忽思茕独，遂嫁此店潘老为妇。迩”来复诞二子，曰
滔曰渠，滔五十有四，渠五十有二，颇每心记之。